b'\n_START_ARTICLE_\nCanaletto\n_START_PARAGRAPH_\nGiovanni Antonio Canal ehk Canaletto (18. oktoober 1697 Veneetsia \xe2\x80\x93 20. aprill 1768 Veneetsia) oli Itaalia maalikunstnik. Tema looming koosneb peamiselt veduuditest ehk Veneetsia, Rooma ja Londoni linnavaadetest. Oma loominguga m\xc3\xb5jutas ta mitmeid j\xc3\xa4rgmiste generatsioonide vaatemaalijaid.\n_START_SECTION_\nElulugu\n_START_PARAGRAPH_\nCanaletto s\xc3\xbcndis j\xc3\xb5ukas peres. Tema isa oli Bernardo Canal, kes oli teatristseenide kunstnik ja ema Artemisia Barbieri. _NEWLINE_T\xc3\xa4nu oma isale sai Canaletto varase t\xc3\xb6\xc3\xb6kogemuse kunstnikuna. Juba varases nooruses k\xc3\xa4is ta koos oma vennaga isa ateljees abistamas. 1716.\xe2\x80\x931719. aastatel maalisid nad isaga Veneetsias ja 1719.\xe2\x80\x931720. aastatel Roomas stseene Alessandro Scarlatti ooperitest. V\xc3\xa4idetavalt sai ta Roomas inspiratsiooni Giovanni Paolo Panini loomingust ning just p\xc3\xa4rast Rooma reisi otsustas Canaletto h\xc3\xbcljata teatristseenide suuna ning alustas oma topograafilises stiilis linnavaadete joonistamist ja maalimist. Tema karj\xc3\xa4\xc3\xa4ri algust veduudimaalijana v\xc3\xb5ib pidada 1720. aastat kui tema nime mainitakse esimest korda Veneetsia kunstnike gildi registris. Tema esimene signeeritud ja dateeritud teos on 1723. aastast, \xe2\x80\x9eArhitektuuriline kaprit\xc5\xa1o\xe2\x80\x9c. Ka oma pseudon\xc3\xbc\xc3\xbcmi "Canaletto", mis t\xc3\xa4hendab v\xc3\xa4ikest kanalit, v\xc3\xb5ttis ta endale 1720. aastatel. Pseudon\xc3\xbc\xc3\xbcmi vajas ta t\xc3\xb5en\xc3\xa4oliselt selleks, et eristada enda t\xc3\xb6id isa omadest. Samal aastal valmis tal tellimust\xc3\xb6\xc3\xb6na Liechtensteini printsile neli suureformaadilist maali._NEWLINE_18. sajandil oli Veneetsia oluline kultuuri ja meelelahutuskeskus, seega r\xc3\xa4ndas sinna palju v\xc3\xa4lismaalasid. Canaletto hakkas maalima turistidele suveriinina pisikesi topograafilisi vaateid Veneetsiast._NEWLINE_1740. aastal alustas ta koost\xc3\xb6\xc3\xb6d Inglise \xc3\xa4rimehe ja kollektsion\xc3\xa4\xc3\xa4ri Joseph Smithiga, kellest sai tema peamine kaupmees ja patroon. Smith ostis Canalettolt kokku ligikaudu 50 maali, 100 joonistust ja 15 oforti. Ta innustas ja aitas Canalettot terve elu. T\xc3\xa4nu Smithile on Canaletto teoseid paljude Inglise aristokraatide kogudes. Smith m\xc3\xbc\xc3\xbcs suure osa Canaletto teostest Inglismaa kuningale George III-le. 2017. aastal korraldati Buckinghami palees Canaletto n\xc3\xa4itus, sest Inglise kuninglik pere omab suurt osa Canaletto loomingust._NEWLINE_Canaletto loomingu hiilgeaeg oli 1730.\xe2\x80\x931742. aastal. Nende aastate jooksul tegi ta peaaegu k\xc3\xb5ik oma kuulsaimad vaated Veneetsiast. _NEWLINE_1740. aastal puhkes Austria p\xc3\xa4riluss\xc3\xb5da ning Veneetsiasse ei s\xc3\xb5itnud enam sama palju turiste kui varem. Ajal kui Veneetsia veduutide vastu ei tuntud enam nii suurt huvi, soovitas Joseph Smith Canalettol oma ampluaad suurendada ning tegeleda lisaks maalile ka ofortiga. T\xc3\xa4nu sellele hakkas Canaletto maalima Rooma monumente ning Padua ja Brenta j\xc3\xb5gede \xc3\xbcmbrusi. _NEWLINE_T\xc3\xa4nu Joseph Smithle oli Canaletto tunnustatud Inglise kaupmeeste ja kunstikollektsion\xc3\xa4\xc3\xa4ride poolt. 1746. aastal asus ta elama Inglismaale ning veetis seal j\xc3\xa4rgnevad \xc3\xbcheksa aastat. Ta t\xc3\xb6\xc3\xb6tas peamiselt Londonis ning l\xc3\xb5i ka seal omale iseloomulikke veduute. Veneetsiasse naasis Canaletto 1755. aastal._NEWLINE_Vaatamata menule Inglise kaupmeeste ja kollektsion\xc3\xa4\xc3\xa4ride hulgas, ei pidanud tema kaasaja veneetslased tema teostest kuigi palju lugu. \xc3\x9ckski tema patroonidest polnud kohalik ning Veneetsia Akadeemiasse valiti ta alles 1763. aastal._NEWLINE_Ta tegeles oma loominguga elu l\xc3\xb5puni. 1768. aastal suri Canaletto p\xc3\xb5iep\xc3\xb5letikku ning maeti Veneetsiasse.\n_START_SECTION_\nKunst\n_START_PARAGRAPH_\nCanaletto loomingu saab jaotada mitmeks perioodiks: varajane periood (1720\xe2\x80\x931730), loomingu hiilgeaeg (1730\xe2\x80\x9342), Inglismaa periood (1746\xe2\x80\x931754) ja hilised teosed (1754\xe2\x80\x931768). Lisaks maalidele on teinud ta ka oforti. Tema loomingusse kuuluvad linnavaated ehk veduudid Veneetsiast, Roomast ja Londonist ja ka stseenid linna pidustustest ja tseremooniatest._NEWLINE_1720. aastate olulisim teos on \xe2\x80\x9eKiviraiduri aed\xe2\x80\x9c ("The Stonemason\xe2\x80\x99s Yard"). Inglismaa perioodist on olulisim teos "Eton College"._NEWLINE_Canaletto t\xc3\xb6id iseloomustab kontrastne valgus ja detailirohkus. Tema valgusk\xc3\xa4sitlus on silmapaistvalt t\xc3\xb5etruu, sest erinevalt teistest selle aja kunstnikest ei maalinud ta ateljees, vaid t\xc3\xb6\xc3\xb6tas vabas \xc3\xb5hus. \xc3\x9clima t\xc3\xa4psuse saavutamiseks kasutas ta kompassi, joonlauda ja camera obscura<nowiki>\'t. See oli vahend, mille abil sai l\xc3\xa4bi l\xc3\xa4\xc3\xa4tse n\xc3\xa4idata oma l\xc3\xb5uendile pilti vaatest, mille sai ta v\xc3\xb5tta oma joonistuste ja maalide aluseks._NEWLINE_Samas ei pidanud ta oma \xc3\xbclesandeks lihtsalt j\xc3\xa4\xc3\xa4dvustada \xc3\xbcksnes arhitektuurilisi vaateid, vaid tema jaoks oli v\xc3\xa4ga oluline kompositsiooniline t\xc3\xa4iuslikkus. V\xc3\xb5ib lausa \xc3\xb6elda, et ta ei maalinud mitte vaateid, vaid stseene. T\xc3\xa4nu oma teatristseenide kunstnikust isale oli tema jaoks oluline ka tabada hetke valgust, linna elanikke jm. Ta oli isalt \xc3\xb5ppinud kujutama huvitavaid perspektiive ja kontrastseid varje._NEWLINE_Canaletto l\xc3\xb5i oma elu jooksul nii suure hulga maale, et on arvatud, et tal oli ka oma stuudio, kuid sellele v\xc3\xa4itele pole t\xc3\xb5endeid. Tema olulisim assistent oli tema \xc3\xb5e poeg Bernardo Bellotto, kellest sai hiljem samuti iseseisev kunstnik. N\xc3\xb5bu abistas Canalettot alates 1735. aastast.'